
Către,




BIROUL PERMANENT AL



CAMEREI DEPUTAŢILOR
Vă înaintăm, alăturat, raportul comun asupra propunerii legislative pentru proclamarea zilei de 1 septembrie ca Ziua comunităților defavorizate afectate de sărăcie, trimisă Comisiei pentru administraţie publică şi amenajarea teritoriului și Comisiei pentru muncă și protecție socială  pentru examinare pe fond, în procedură obişnuită cu adresa nr. Plx. 63 din 9 martie 2016 .

	PREŞEDINTE,
	PREȘEDINTE

	Victor Paul DOBRE
	Adrian SOLOMON

r a p o r t   C O M U N
asupra                                                                                                                                              propunerii legislative pentru proclamarea zilei de 1 septembrie ca Ziua comunităților defavorizate afectate de sărăcie 


În conformitate cu prevederile art.95 din Regulamentul Camerei Deputaţilor, republicat, cu modificările şi completările ulterioare, Comisia pentru administraţie publică şi amenajarea teritoriului și Comisia pentru muncă și protecție socială au fost sesizate în fond, în procedură obişnuită, cu dezbaterea propunerii legislative pentru proclamarea zilei de 1 septembrie ca Ziua comunităților defavorizate afectate de sărăcie, trimisă prin adresa nr. PLx.63 din 9 martie 2016,  înregistrată cu nr.4c-6/79 în 10 martie 2016, respectiv 4c-7/220 în 9 martie 2016.

Potrivit prevederilor art. 75 din Constituţia României, republicată şi ale art. 92 alin. (9) pct.1 din Regulamentul Camerei Deputaţilor, republicat, Camera  Deputaţilor este Cameră decizională. 


Senatul, în calitate de primă Cameră sesizată, a respins  propunerea legislativă în şedinţa din data de 2 martie 2016.

La întocmirea prezentului raport comun, Comisiile au avut în vedere :

-avizul favorabil al Consiliului Legislativ (nr.1184/ 3.11.2015 ) 

-avizul favorabil al Comisiei juridice, de disciplină și imunități (nr.4c-11/266 din data de 31.03.2016)
-avizul negativ al Comisiei pentru învățământ, știință, tineret și sport( nr.4c-9/60 din data de 23.03.2016)
- punctul de vedere negativ al Guvernului ( nr.1376/21.07.2016)
Propunerea legislativă are ca obiect de reglementare proclamarea zilei de 1 septembrie- Ziua comunităților defavorizate afectate de sărăcie. Potrivit inițiatorilor această zi va fi marcată de către autoritățile publice și de celelalte instituții ale statului, de către societatea civilă și persoane fizice prin organizarea și/sau participarea la programe și manifestări educative de voluntariat, cu caracter social sau științific, consacrate  eradicării sărăciei și incluziuniii sociale. Totodată, se propune ca autoritățile publice centrale și locale să acorde sprijin logistic și să aloce fonduri din bugetele proprii în vederea organizării și derulării în bune condiții a acestor manifestări, în limita alocațiilor bugetare aprobate. 

Potrivit prevederilor art.61 şi art.63 din Regulamentul Camerei Deputaţilor, republicat, cu modificările şi completările ulterioare, examinarea propunerii legislative a avut loc în şedinţe separate.

Comisia pentru muncă și protecție socială şi-a desfăşurat lucrările în data de 14 septembrie 2016. Din numărul total de 22 membri ai Comisiei pentru muncă și protecție socială  au participat la şedinţă 21 deputaţi. Comisia pentru administraţie publică şi amenajarea teritoriului şi-a desfăşurat lucrările în data de 20 septembrie 2016. Din numărul total de 20 membri ai Comisiei pentru administraţie publică şi amenajarea teritoriului au participat la şedinţă 16 deputaţi.

La dezbaterile care au avut loc în conformitate cu prevederile art. 55 din Regulamentul Camerei Deputaţilor, republicat, au participat în calitate de invitați domnul Cezar Soare-Secretar de Stat în cadrul Ministerului Dezvoltării Regionale și Administrației Publice și  doamna Iolanda Mihaela Stăniloiu-Secretar de Stat în cadrul Ministerul Muncii, Familiei, Protecţiei Sociale şi Persoanelor Vârstnice.

În urma examinării propunerii legislative şi a opiniilor exprimate, membrii Comisiilor au hotărât cu unanimitate de voturi respingerea  propunerii legislative pentru proclamarea zilei de 1 septembrie ca Ziua comunităților defavorizate afectate de sărăcie din următoarele considerente : 
În prezent există prevederi legale care permit autorităţilor administraţiei publice centrale şi locale, nu numai să informeze cetăţenii asupra problemelor de interes local şi general, dar mai ales să acţioneze efectiv pentru stimularea incluziunii sociale, precum şi reducerea continuă şi chiar eradicarea fenomenului sărăciei. Astfel, Guvernul României prin Ministerul Muncii, Familiei, Protecţiei Sociale şi Persoanelor Vârstnice, a elaborat Strategia naţională privind incluziunea socială şi reducerea sărăciei pentru perioada 2015-2020, precum şi Planul de acţiuni. Strategia îşi propune, printre altele, promovarea incluziunii sociale a comunităţilor marginalizate printr-o abordare integrată, creşterea gradului de ocupare a persoanelor sărace şi vulnerabile prin programe ample de activitate pe piaţa muncii. 
De asemenea, în cazul României, va fi revizuită Strategia Naţională de Dezvoltare Durabilă pentru a integra noile Obiective de Dezvoltare Durabilă, excluziunea socială fiind identificată ca o provocare majoră la adresa implementării Obiectivelor de Dezvoltare Durabilă. 
La nivel global ziua de 17 octombrie este marcată ca fiind Ziua Internațională pentru Eradicarea Sărăciei -organizată în fiecare an începând cu anul 1993, de când  Adunarea Generală a Organizației Națiunilor Unite(ONU) prin rezoluția nr.47/196 a desemnat acestă zi pentru a promova conștientizarea nevoii de eradicare a sărăciei în toate țările. 
Menționăm, de asemenea faptul că aplicarea măsurilor propuse de inițiatori ar conduce la un efort bugetar suplimentar, astfel încât prin identificarea bugetelor autorităţilor publice centrale şi locale drept surse de finanţare a cheltuielilor ocazionate de aceste programe şi manifestări, trebuie avute în vedere dispoziţiile art.138 alin.(5) din Constituţia României, republicată, potrivit cărora „ Nicio cheltuială bugetară nu poate fi aprobată fără stabilirea sursei de finanţare”. 
În raport cu obiectul şi conţinutul său, propunerea legislativă face parte din categoria legilor ordinare.
	PREŞEDINTE,

Victor Paul DOBRE
	PREŞEDINTE, 

Adrian SOLOMON

	SECRETAR,

Constantin AVRAM
	SECRETAR, 

Mihăiță GĂINĂ


Șef serviciu, Sofia Chelaru
Consilier Parlamentar,Elena Hrincescu                                                                   Consilier parlamentar,Sorina Szabo 

